A sorozatgyártás 1940 nyarán indult a Sakonál, de a gyártás lassan folyt. Emiatt a finn katonák 1941-ig alig néhány M/39-est kaptak kézhez. A finn főparancsnokság 60 000 darabot rendelt a puskából a második világháború alatt, a Folytatólagos háború végéig nagyjából 53 500 darabot kaptak kézhez. A maradék 6500 darabot 1945-ben, nem sokkal a háború vége után gyártották. A Fehér Gárda nagyjából 20 500 darabot rendelt a Sako-tól, melyből körülbelül 10 500 darabot vehettek át a háború végéig. Ezen felül az AV3 is gyártott 30 300 darab M/39 hadipuskát. Az AV3 gyárban készült fegyverek puskacsövét a VKT (Valtion Kivääritehdas = Állami puskagyár) gyártotta, míg a Sako maga gyártott a puskacsöveket. Az M/39 sorozatgyártása 1945-ben véget ért, de kisebb mennyiségben meglévő és befejezetlen alkatrészekből egészen az 1970-es évekig gyártották. Az M/39-ből az 1990-es évek elejéig nagy mennyiség állt rendelkezésre raktárkészleten, majd Finnország nagyjából 200 000 AKM típusú gépkarabélyt vásárolt Németországtól és Kínától. Ezt követően a finn hadsereg elkezdte kiárusítani M/39 puskáit, melyekből a 2000-es évek második felére már alig maradt néhány darab.